和章學士祈晴昭亭山
作者：楊傑
朝代：宋

paragraphs: 洪範八政一曰食，民非稼穡胡爲生。
江南風俗重圩垾，歲遇豐稔倉箱盈。
嘉祐六年宛陵郡，積月霖雨妨秋成。
昔之鬱鬱若雲秀，今也泛泛猶青萍。
豈惟百姓失所望，將恐祭祀無粢盛。
集仙到郡爲憫惻，齋心命駕祈昭亭。
昭亭山下欲回轍，太陽赫赫輝雙旌。
老農乘時得刈穫，清風和氣謳歌聲。
我知夫子禱已久，由有盛德通神明。
願公移此福天下，陰陽調燮歸和羮。